Scott spog met nuwe Super-rekord | Netwerk24
Scott spog met nuwe Super-rekord
Deur Sportredaksie 07 Junie 2019 14:10
Die veteraan-losvoorspeler Scott Higginbotham het Vrydag in Brisbane 'n mylpaal bereik én die Reds gehelp om die Blues in 'n Superrugby-wedstryd te klop.
Higginbotham het twee drieë in die Reds se oorwinning van 29-28 oor die Blues gedruk.
Ma'a Nonu het soos gewoonlik stewige spel vir die Blues gelewer. Foto: Getty Images
Sy eerste drie, in die 20ste minuut van die eerste helfte, was Higginbotham se 40ste in Superrugby. Dit is die meeste tot nog toe deur 'n voorspeler in die reeks.
Sy tweede een, kort voor die einde van die wedstryd, het sy span binne bereik van 'n oorwinning oor die Blues gebring.
Die heelagter Bryce Hegarty het met die doelskop geslaag en toe het die Reds vir 'n paar minute vasgebyt vir hul sege.
Die wenspan was met die rustyd nog met 15-21 agter. Hulle het net ná die rustyd die eerste keer die voortou geneem, net om dit weer af te staan.
Danksy hul veggees het hulle egter wel as wenners van die veld gestap.
"Ons het simpel strafskoppe afgestaan, wat ons duur gekos het," het Blake Gibson, die Blues se kaptein gesê.
Die Reds-kaptein, Samu Kerevi, wat volgende seisoen in Japan klubrugby gaan speel, was tranerig en kon skaars 'n sinvolle woord uitkry ná die eindfluitjie.
Scott Higginbotham het vir die Reds twee keer agter die doellyn gaan kuier teen die Blues. Foto: Getty Images
Dit was sy laaste wedstryd in die Suncorp-stadion vir die Reds.
* Puntemakers: Reds 29 (15): Drieë: Scott Higginbotham (2), Taniela Tuou, Bryce Hegarty. Doelskoppe: Hegarty (3). Strafdoele: Hegarty (1).